
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO POVILO GYLIO ATŠAUKIMO IŠ ETIKOS IR PROCEDŪRŲ KOMISIJOS NARIŲ
2015-09-16        Nr. 101-I-11
Vilnius

Seimo Etikos ir procedūrų komisija (toliau – Komisija): Leonard Talmont, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulik, gavusi Lietuvos Respublikos Seimo nario Povilo Gylio prašymą dėl susidariusios situacijos, atšaukiant jį iš Seimo Etikos ir procedūrų komisijos narių, įvertinimo ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
Seimo narys Povilas Gylys Seimo mišrios frakcijos sprendimu buvo atšauktas iš Seimo Etikos ir procedūrų komisijos narių be jo sutikimo ir žinios.
2014 m. spalio 14 d. Seimo Mišri Seimo narių grupė savo posėdyje priėmė sprendimą atšaukti savo frakcijos narius Povilą Gylį ir Povilą Urbšį iš Etikos ir procedūrų komisijos narių.    P. Gylys apie tai sužinojo iš spaudos atstovų būdamas komandiruotėje užsienyje.

2014 m. lapkričio 20 d. Seimo plenariniame posėdyje buvo svarstomas nutarimo „Dėl Lietuvos Respublikos Seimo 2012 m. lapkričio 27 d. nutarimo Nr. XII-19 „Dėl Lietuvos Respublikos Seimo Etikos ir procedūrų komisijos sudarymo“ projektas Nr. XIIP-2393 (toliau – Projektas), pagal kurį iš Komisijos narių išbraukiami opozicinių frakcijų bei Mišrios Seimo narių grupės atstovai. P. Gylys sutikimo būti atšauktam iš narių nedavė. Po pateikimo šiam projektui buvo pritarta, svarstymo data paskirta 2014 m. gruodžio 11 d.  Pastarojo posėdžio metu buvo paprašyta pertraukos iki kito posėdžio.
2014 m. gruodžio 14 d. Seimo plenariniame posėdyje toliau svarstant Projektą Seimo narys P. Gylys pabrėžė, kad jo sutikimas būti atšauktam iš Komisijos narių nebuvo gautas, tai pripažino ir Mišrios Seimo narių grupės seniūnė Rima Baškienė.
Seimo komisijų sudarymą reglamentuoja Seimo statuto 71 straipsnis. Jo 5 dalyje nurodoma, kad kiekvienas pateiktas į komisiją kandidatas turi pateikti žodinį, o jei posėdyje nedalyvauja – raštišką sutikimą dirbti komisijoje. 

Seimo komisijos sudaromos laikantis Seimo frakcijų proporcinio atstovavimo normų. Tam tikrais atvejais Seimas gali nustatyti ir kitokią komisijų sudarymo tvarką, tačiau niekada Komisijų negali sudaryti vienos frakcijos ar vieno komiteto atstovai. Seimo statute taip pat nenumatyta frakcijų atstovų atšaukimo iš komisijos ar komiteto narių procedūra. Sudarant komisiją ar komitetą bei keičiant jų sudėtį turi būti paisoma proporcinio atstovavimo principo, kuris negalimas, jeigu vienos frakcijos atstovai yra tiesiog atšaukiami nepaskiriant į jų vietą kitų tos pačios frakcijos atstovų.

Etikos ir procedūrų komisija nusprendė:
Seimo nutarimo „Dėl Lietuvos Respublikos Seimo 2012 m. lapkričio 27 d. nutarimo Nr. XII-19 „Dėl Lietuvos Respublikos Seimo Etikos ir procedūrų komisijos sudarymo“ pakeitimo“ projektas Nr. XIIP-2393 buvo parengtas nesilaikant Seimo statuto 71 straipsnio nuostatų.
Pritarta bendru sutarimu.
Komisijos pirmininkas                                                                                           Leonard Talmont
